b'\n_START_ARTICLE_\nBrezov turek\n_START_SECTION_\nOpis\n_START_PARAGRAPH_\nBrezovega turka spoznamo po rde\xc4\x8de oran\xc5\xbenem ali rumeno rjavem klobuku, ki pri odraslih gobah dose\xc5\xbee od 8 do 15 cm v premeru, lahko pa tudi ve\xc4\x8d in je sprva polkro\xc5\xbeen, kasneje pa postaja vse bolj splo\xc5\xa1\xc4\x8den in blazinast. Gladka ko\xc5\xbeica sega preko roba klobuka, ki ima na spodnji strani sprva belkasto nato pa sivkasto trosovnico, v kateri so dolge, drobne in okrogle cevke sive barve. V cevkah je vretenast in podolgovat trosni prah toba\xc4\x8dno rjave barve._NEWLINE_Bet je valjast ali rahlo beti\xc4\x8dast, poln in trd ter ima drobne \xc4\x8drne luske, ki se s starostjo red\xc4\x8dijo. V dni\xc5\xa1\xc4\x8du je obi\xc4\x8dajno modrikasto zelenkast. Pri mladih primerkih je bet enako okusen kot klobuk, pri starej\xc5\xa1ih gobah pa nekoliko oleseni. V vi\xc5\xa1ino meri pri odraslih gobah od 10-15 cm, premer pa ima od 3 do 5 cm._NEWLINE_Meso brezovega turka je belo, na prerezanih mestih pa postane rahlo rde\xc4\x8dkasto do vijoli\xc4\x8dasto, v dni\xc5\xa1\xc4\x8du beta pa modrikasto zeleno. Je prijetnega vonja in okusa.\n_START_SECTION_\nRaz\xc5\xa1irjenost in uporabnost\n_START_PARAGRAPH_\nBrezov turek raste pod brezami, skupinsko ali posami\xc4\x8dno od maja pa vse do pozne jeseni in je pri nas dokaj pogosta gobja vrsta, ki je zaradi svojega dobrega okusa zelo cenjena. Uporaben je za vse vrste gobjih jedi, nekatere ljudi pa moti temna barva njegovega mesa. Temu se delno izognemo tako, da ga nare\xc5\xbeemo v kipe\xc4\x8do slano vodo.'